На основу члана 10. и 37. Статута Града Ниша ("Службени лист Града Ниша", број 88/2008, 143/2016 и 18/19),

Скупштина Града Ниша, на седници од …………………………………………. године, донела је

О Д Л У К У О ИЗМЕНИ И ДОПУНИ ОДЛУКЕ

О ЈАВНИМ ПРИЗНАЊИМА ГРАДА НИША

**Члан 1.**

У Одлуци о јавним признањима Града Ниша ("Службени лист Града Ниша", број 96/2013, 102/2014 и 106/2017) у члану 2. после алинеје 9. додаје се нова алинеја 10. која гласи:

* НАГРАДА „СЛАВИША НИКОЛИН ЖИВКОВИЋ“

**Члан 2.**

После члана 32д. додаје се ново поглавље VIIIб, које гласи

„VIIIб НАГРАДА „СЛАВИША НИКОЛИН ЖИВКОВИЋ“

и чланови 32ђ, 32е, 32ж, 32з и 32и, који гласе:

„Члан 32ђ

Годишња награда „Славиша Николин Живковић“ додељује се аутору најбољег необјављеног рукописа поезије или прозе писаном на српском језику, одабраном на конкурсу „Друштва књижевника и књижевних преводилаца Ниша“.

Члан 32е

Конкурс за избор најбољег необјављеног рукописа књиге поезије или прозе на српском језику и доделу награде „Славиша Николин Живковић“ расписује „Друштво књижевника и књижевних преводилаца Ниша“ у сарадњи са Нишким културним центром, октобра месеца сваке године, на званичном сајту Града Ниша и у средствима јавног информисања.

Предлог за доделу награде, по јавном позиву жирију може поднети свако физичко или правно лице у року од три месеца од дана објављивања позива, преко Нишког културног центра.

Текстови се достављају у електронској форми. Административно-техничке и стручне послове у вези са доделом награде обавља Нишки културни центар

Члан 32ж

Жири за доделу награде „Славиша Николин Живковић“ именује Градоначелник на предлог Председништва Друштва књижевника, на период од четири године и састоји се од три члана из редова књижевника и књижевних критичара. Жири је самосталан у раду и одлучивању.

Члан 32з

Чланови жирија бирају најбољи од приспелих рукописа и доносе одлуку о додели награде „Славиша Николин Живковић“, уз образложење одлуке. Одлука се доноси већином гласова. Жири проглашава добитника награде 3. априла, на дан рођења писца Славише Николина Живковића

Члан 32и

Награда „Славиша Николин Живковић“ састоји се од повеље лауреату и објављивања књиге аутора чији је рукопис жири прогласио за најбољи од свих приспелих на конкурс. Књига се објављује у издању Друштва књижевника и књижевних преводилаца Ниша у едицији „Славиша Николин Живковић“. Висину новчаног износа за објављивање књиге, примерену условима времена у коме се награда додељује, на предлог жирија утврђује Градско веће.

Награду уручује Градоначелник на пригодној свечаности.

**Члан 3.**

Ова одлука ступа на снагу осмог дана од дана објављивања у „Службеном листу Града Ниша".

Број:

У Нишу

**СКУПШТИНА ГРАДА НИША**

Председник

Мр Раде Рајковић

***Образложење***

Одлуком о јавним признањима Града Ниша („Службени лист Града Ниша“, број 96/2013,102/2014 и 106/2017), установљено је девет признања Града, прописани су услови и поступак доделе награда.

Друштво књижевника и књижевних преводилаца Ниша обратило се Секретаријату за културу и информисање са молбом за установљавање новог јавног градског признања, књижевне награде „Славиша Николин Живковић“ која се додељује за најбољи необјављени рукопис, писан на српском језику, а носи назив по прерано преминулом нишком писцу Славиши Живковићу (1953-1990), аутору пет објављених дела.

Реч је о награди која је установљена уз подршку Града Ниша 2016. године, као пројекат у култури. Прва награђена књига је „Стровалија“ аутора Зорана Пешића Сигме. Ова књига штампана је као прва у новоустановљеној библиотеци „Славиша Николин Живковић“ и већ је запажена од стручне књижевне јавности и књижевне публике у Србији и региону. Други конкурс за необјављени рукопис реализован је 2017. године, тако што је Друштво књижевника и књижевних преводилаца Ниша опет конкурисало за средства са пројектом „Књижевна награда Славиша Николин Живковић“ и на предлог Комисије Града Ниша подржано са 90 хиљада динара. Добитник је књижевница из Ниша Стана Динић Скочајић за рукопис збирке прича под насловом „И нека ми после неко каже...“ Ова књига прича биће промовисана до краја ове године. У образложењуДруштва књижевника и књижевних преводилаца Ниша даље се наводи да због активног ангажовања чланова у многим активностима и комисијама Града Ниша, долази у ситуацију да је конкурисање за финансирање пројеката у култури постаје немогуће, јер би било сукоб интереса. Такође, пројектно финансирање носи могућност да неке од предстојећих година не добију средства за реализацију конкурса и штампање књиге добитника награде, што би значило прекид континуитета и нарушило углед овог признања у културној јавности Србије и дијаспоре.Имајући у виду да Град Ниш додељује неке од најзначајнијих награда за књижевно стваралаштво у Србији: „Бранко Миљковић“ за најбољу књигу поезије, „Стеван Сремац“ за најбољу књигу прозе, „Рамонда Сербика“ за целокупно књижевно стваралаштво (у оквиру „Књижевне колоније Сићево“) и награду Града Ниша за књижевност за децу и младе, уз награду за најбољи необјављени рукопис која би била отворена за све који пишу на српском језику, из свих делова света, била би обухваћена читава сфера литературе.

Награда „Славиша Николин Живковић“ састоји се од повеље лауреату и објављивања књиге аутора чији је рукопис жири прогласио за најбољи од свих приспелих на конкурс, Административно-техничке и стручне послове у вези са доделом награде обавља Нишки културни центар. За реализацију награде „Славиша Николин Живковић“ у 2019. години нису потребна додатна средства из буџета Града. Средства за реализацију овог признања у наредном периоду биће планирана финансијским планом установе Нишки културни центар.

На основу изложеног, предлаже се доношење Одлуке o изменaмa и допунама Одлуке о јавним признањима Града Ниша.

**СЕКРЕТАР СЕКРЕТАРИЈАТА**

**Александра Радосављевић**

**Чланови**

**ОДЛУКЕ О ЈАВНИМ ПРИЗНАЊИМА ГРАДА НИША**

**који се мењају**

**Члан 2.**

Јавна признања Града Ниша су:

- НАГРАДА ГРАДА НИША "11. ЈАНУАР",

- НАГРАДА "БРАНКО МИЉКОВИЋ",

- НАГРАДА „СТЕВАН СРЕМАЦ",

- НАГРАДА ГРАДА НИША ЗА КЊИЖЕВНОСТ ЗА ДЕЦУ И МЛАДЕ“.

- ЗВАЊЕ ПОЧАСНОГ ГРАЂАНИНА НИША,

- ПОВЕЉА ЗАХВАЛНОСТИ,

- БЛАГОДАРНИЦА ГРАДА НИША "СВЕТИ САВА" и

- НАГРАДЕ НАЈБОЉИМ СТУДЕНТИМА

- НАГРАДА „СВЕТИ ЦАР КОНСТАНТИН И ЦАРИЦА ЈЕЛЕНА

**После члана 32д. додаје се ново поглавље VIIIб, које гласи „VIIIб НАГРАДА „СЛАВИША НИКОЛИН ЖИВКОВИЋ“ и чланови 32ђ, 32е, 32ж, 32з и 32и**